Document ID: 32002D0285

Απόφαση της Επιτροπής
της 20ής Δεκεμβρίου 2001
σχετικά με την κρατική ενίσχυση την οποία προγραμματίζει να χορηγήσει το Βέλγιο στην Sidmar NV
[κοινοποιηθείσα υπό τον αριθμό Ε(2001) 4471]
(Τα κείμενα στην ολλανδική και τη γαλλική γλώσσα είναι τα μόνα αυθεντικά)
(Κείμενο που παρουσιάζει ενδιαφέρον για τον ΕΟΧ)
(2002/285/ΕΚΑΧ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας Άνθρακα και Χάλυβα, και ιδίως το άρθρο 4 στοιχείο γ),
τη συμφωνία για τον Ευρωπαϊκό Οικονομικό Χώρο, και ιδίως το άρθρο 62 παράγραφος 1 στοιχείο α),
την απόφαση της Επιτροπής αριθ. 2496/96/ΕΚΑΧ, της 18ης Δεκεμβρίου 1996, σχετικά με τη θέσπιση κοινοτικών κανόνων για τις ενισχύσεις προς τη βιομηχανία σιδήρου και χάλυβα(1),
Αφού κάλεσε τα ενδιαφερόμενα μέρη να υποβάλουν τις παρατηρήσεις τους δυνάμει της προαναφερόμενης απόφασης(2) και λαμβάνοντας υπόψη τις εν λόγω παρατηρήσεις,
Εκτιμώντας τα ακόλουθα:
Ι. ΔΙΑΔΙΚΑΣΙΑ
(1) Με επιστολή της 27ης Νοεμβρίου 2000, το Βέλγιο, βάσει του άρθρου 6 παράγραφος 1 της απόφασης αριθ. 2496/96/ΕΚΑΧ σχετικά με τη θέσπιση κοινοτικών κανόνων για τις ενισχύσεις προς τη βιομηχανία σιδήρου και χάλυβα (στο εξής "κώδικας ενισχύσεων στη χαλυβουργία"), κοινοποίησε στην Επιτροπή πρόταση για τη χορήγηση περιβαλλοντικής ενίσχυσης στη Sidmar NV (στο εξής "Sidmar"). Με επιστολές της 19ης Δεκεμβρίου 2000, της 16ης Φεβρουαρίου 2001 και της 29ης Μαρτίου 2001, η Επιτροπή ζήτησε περαιτέρω πληροφορίες. Οι αρχές του Βελγίου απήντησαν με επιστολές της 26ης Ιανουαρίου, της 15ης Μαρτίου και της 3ης Μαΐου 2001, αντίστοιχα.
(2) Με επιστολή της 21ης Ιουλίου 2001, η Επιτροπή πληροφόρησε το Βέλγιο ότι αποφάσισε να κινήσει τη διαδικασία του άρθρου 6 παράγραφος 5 του κώδικα χαλυβουργικών ενισχύσεων ως προς την ενίσχυση τριών σχεδίων και ότι δεν είχε επιφυλάξεις ως προς την ενίσχυση των υπόλοιπων πέντε σχεδίων.
(3) Η απόφαση της Επιτροπής να κινήσει τη διαδικασία δημοσιεύθηκε στην Επίσημη Εφημερίδα των Ευρωπαϊκών Κοινοτήτων(3). Η Επιτροπή κάλεσε τα ενδιαφερόμενα μέρη να υποβάλουν τις παρατηρήσεις τους.
(4) Η Sidmar υπέβαλε τις παρατηρήσεις της με επιστολή της 14ης Σεπτεμβρίου 2001. Η Επιτροπή τις διεβίβασε στο Βέλγιο στο οποίο δόθηκε η δυνατότητα να απαντήσει. Το Βέλγιο υπέβαλε τις παρατηρήσεις του με επιστολή της 2ας Αυγούστου 2001 και σχολίασε την επιστολή της Sidmar με επιστολή της 31ης Οκτωβρίου 2001.
ΙΙ. ΑΝΑΛΥΤΙΚΗ ΠΕΡΙΓΡΑΦΗ ΤΗΣ ΕΝΙΣΧΥΣΗΣ
(5) Το συνολικό κόστος των τριών σχεδίων ως προς τα οποία η Επιτροπή κίνησε διαδικασία είναι 5140419 ευρώ και οι αρχές του Βελγίου πρότειναν τη χορήγηση ενίσχυσης ίσης προς το 12 % των σχετικών δαπανών, δηλαδή συνολικά 616851 ευρώ.
(6) Ένα από τα τρία επενδυτικά σχέδια, υπό τον τίτλο "τήξη απομετάλλων σε κεντρικό χώρο", συνίστατο στην αντικατάσταση του παλαιότερου συστήματος τήξης απομετάλλων στο σημείο παραγωγής με ένα συγκεντρωτικό σύστημα στο πλαίσιο του οποίου τα απομέταλλα θα τήκονται σε έναν και μόνον κεντρικό χώρο. Σε αντίθεση με το παλαιότερο σύστημα, ο κεντρικός αυτός χώρος θα είναι κλειστός και τα παραγόμενα αέρια απόβλητα θα καθαρίζονται μέσω μιας μονάδας διήθησης. Οι αρχές του Βελγίου θεώρησαν ότι επιλέξιμο προς ενίσχυση ήταν το σύνολο του κόστους του εξοπλισμού (2478935 ευρώ). Αυτό περιλαμβάνει όχι μόνον τον εξοπλισμό καθαρισμού των αέριων αποβλήτων αλλά και τα μηχανήματα κοπής. Η προτεινόμενη για το υπόψη σχέδιο ενίσχυση ανέρχεται συνολικά σε 297472 ευρώ.
(7) Τα δύο άλλα σχέδια με τους τίτλους "επεξεργασία λυματοϊλύος στις χαλυβουργικές μονάδες" και "επεξεργασία λυματοϊλύος στις υψικαμίνους", αντίστοιχα, συνίσταντο στην επένδυση σε μονάδες φυγοκέντρισης για την αποστράγγιση της λυματοϊλύος που παράγεται στα χαλυβουργεία και τις υψικαμίνους. Μολονότι τα σχέδια επιτρέπουν την επαναχρησιμοποίηση της λυματοϊλύος ως πρώτης ύλης, οι αρχές του Βελγίου δεν αφήρεσαν τις παραγόμενες οικονομίες από το επενδυτικό κόστος κατά τον υπολογισμό των επιλέξιμων προς περιβαλλοντική ενίσχυση δαπανών. Οι επενδυτικές δαπάνες ανέρχονται σε 1545963 ευρώ και 1115521 ευρώ αντιστοίχως και η προτεινόμενη ενίσχυση σε 185516 ευρώ και 133863 ευρώ αντιστοίχως.
III. ΠΑΡΑΡΤΗΡΗΣΕΙΣ ΕΝΔΙΑΦΕΡΟΜΕΝΩΝ ΜΕΡΩΝ
(8) Η Sidmar, αποδέκτρια των ενισχύσεων, ήταν η μόνη που υπέβαλε παρατηρήσεις. Δήλωσε ότι σκοπός των επενδύσεων σε όλα τα σχέδια ήταν να αυξηθεί η προστασία του περιβάλλοντος. Επέμεινε ότι το σχέδιο με τον τίτλο "τήξη απομετάλλων σε κεντρικό χώρο" δεν αποσκοπούσε στον εξορθολογισμό της παραγωγής. Κατά την άποψή της, η επένδυση δεν απέφερε κανένα οικονομικό όφελος δεδομένου ότι μετά την ολοκλήρωσή της, τον Ιούνιο του 2001, το κόστος επεξεργασμένων απομετάλλων ανά τόνο αυξήθηκε κατά 4,52 ευρώ, ποσό το οποίο, κατά τη Sidmar, αντιστοιχούσε στο κόστος του νέου εξοπλισμού. Κατέληγε δε στο συμπέρασμα ότι το σύνολο του εξοπλισμού, περιλαμβανομένων των μηχανών κοπής (1829454 ευρώ), ήταν επιλέξιμο για περιβαλλοντική ενίσχυση.
(9) Πέραν αυτού, η επιχείρηση δήλωσε ότι το σχέδιο "επεξεργασίας λυματοϊλύος στις υψικαμίνους" αποσκοπούσε αποκλειστικά στη μείωση της ρύπανσης. Τα επίπεδα χλωρίου στο νερό είχαν μειωθεί από 1059 mg/l τον Ιούλιο του 1999 σε 648 mg/l τον Ιούνιο του 2001. Κατά τη Sidmar αυτό οφείλετο στο ότι η λυματοϊλύς μεταφερόταν από τη δεξαμενή καθίζησης σε μια ειδική λεκάνη στην οποία δεν υπήρχε προστασία του εδάφους με αποτέλεσμα να γίνει αλάτωση του εδάφους εξαιτίας της απορρόφησης του νερού του καναλιού που περιείχε η λυματοϊλύς. Με την επένδυση, η προερχόμενη από τη δεξαμενή καθίζησης λυματοϊλύς στραγγίζεται υπό πίεση στους νέους φυγοκεντριστήρες. Το γεγονός ότι στις δεξαμενές λυματοϊλύος των υψικαμίνων δεν χρησιμοποιείται νερό από το κανάλι σημαίνει ότι αποφεύγεται η περαιτέρω μόλυνση του εδάφους. Η Sidmar ισχυρίσθηκε επίσης ότι δεν υπάρχουν οικονομίες σε πρώτες ύλες δεδομένου ότι η λυματοϊλύς μπορεί να χρησιμοποιηθεί ούτως ή άλλως σε αμφότερες τις περιπτώσεις: τόσο πριν από την επένδυση, με περαιτέρω (εσωτερική ή εξωτερική) επεξεργασία ούτως ώστε να εξασφαλισθεί η πλήρης ξήρανσή της, όσο και μετά τη επένδυση, αμέσως μετά τη φυγοκέντριση.
(10) Όσον αφορά το σχέδιο "επεξεργασίας λυματοϊλύος στα χαλυβουργεία" η Sidmar δήλωσε ότι η επένδυση αποσκοπούσε αποκλειστικά στη μείωση της ρύπανσης. Στο παρελθόν, η αναμεμειγμένη με νερό του καναλιού λυματοϊλύς διοχετευόταν με αντλίες στους κάδους απόχυσης των μονάδων επίτηξης. Αυτό επέτρεπε την πλύση του φορτίου επίτηξης και την ανακύκλωση της λυματοϊλύος του χαλυβουργείου ως χρήσιμης πρώτης ύλης. Μετά την επένδυση η αναμεμειγμένη με νερό του καναλιού λυματοϊλύς στραγγίζεται υπό πίεση σε φυγοκεντριστήρες και η ξηρά λυματοϊλύς μεταφέρεται κατόπιν στη μονάδα προεπίστρωσης όπου προετοιμάζεται το φορτίο επίτηξης. Με τον τρόπο αυτό, η συμπυκνωμένη λυματοϊλύς ανακυκλώνεται ως χρήσιμη πρώτη ύλη στις μονάδες επίτηξης. Στη νέα αυτή διαδικασία, όμως, το φορτίο επίτηξης υγραίνεται με υπόγεια ύδατα χαμηλής περιεκτικότητας σε χλώριο με αποτέλεσμα να μειώνονται οι εκπομπές διοξίνης από τη μονάδα επίτηξης. Οι εκπομπές διοξίνης μειώθηκαν από 13 ng TEQ/Nm3 περίπου σε 2,5 ng TEQ/Nm3 περίπου.
IV. ΠΑΡΑΤΗΡΗΣΕΙΣ ΤΟΥ ΒΕΛΓΙΟΥ
(11) Οι αρχές του Βελγίου επανέλαβαν τη θέση τους ότι οι επενδύσεις πραγματοποιήθηκαν αποκλειστικά για περιβαλλοντικούς λόγους και ότι ολόκληρο το κόστος πρέπει να θεωρηθεί επιλέξιμο. Συμμερίσθηκαν πλήρως τη θέση της Sidmar.
V. ΑΞΙΟΛΟΓΗΣΗ ΤΗΣ ΕΝΙΣΧΥΣΗΣ
Νομική βάση
(12) Η Sidmar αποτελεί επιχείρηση κατά την έννοια του άρθρου 80 της συνθήκης ΕΚΑΧ. Ως εκ τούτου, οι χορηγούμενες προς αυτήν ενισχύσεις υπάγονται στις διατάξεις του κώδικα ενισχύσεων στη σιδηρουργία. Τα μέτρα που κοινοποίησε το Βέλγιο αποτελούν ενίσχυση κατά την έννοια του άρθρου 1 του κώδικα ενισχύσεων στη σιδηρουργία. Το άρθρο 3 του κώδικα προβλέπει τη χορήγηση ενισχύσεων προς χαλυβουργικές επιχειρήσεις για περιβαλλοντικές επενδύσεις. Οι προϋποθέσεις τις οποίες πρέπει να πληροί μια τέτοια ενίσχυση, ώστε να θεωρηθεί συμβιβάσιμη με την κοινή αγορά, εκτίθενται στο παράρτημα του κώδικα καθώς και στους κοινοτικούς κανόνες(4) για τις κρατικές ενισχύσεις υπέρ της προστασίας του περιβάλλοντος (στο εξής "κανόνες").
(13) Στο σημείο 3.2.1 των κανόνων ορίζεται ότι οποιαδήποτε ενίσχυση που, ενώ θεωρητικά αποσκοπεί σε μέτρα υπέρ της προστασίας του περιβάλλοντος, στην πράξη αποτελεί γενική επένδυση δεν καλύπτεται από τους κανόνες αυτούς. Οι επιλέξιμες δαπάνες πρέπει να περιορίζονται αυστηρά στις πρόσθετες επενδυτικές δαπάνες που απαιτούνται για την επίτευξη περιβαλλοντικών στόχων.
(14) Η Sidmar ήδη τηρεί τα υποχρεωτικά πρότυπα όσον αφορά τους ρύπους, τα οποία δύνανται να μειωθούν έτι περαιτέρω χάρη στις προγραμματιζόμενες επενδύσεις. Η ενίσχυση πρέπει, συνεπώς, να αξιολογηθεί βάσει των κανόνων για ενισχύσεις που ενθαρρύνουν τις επιχειρήσεις να συμβάλλουν σημαντικά στη βελτίωση της προστασίας του περιβάλλοντος. Σύμφωνα με την πρώτη παράγραφο του σημείου Β των κανόνων, οι ενισχύσεις για επενδύσεις που επιτρέπουν σαφώς υψηλότερα επίπεδα προστασίας του περιβάλλοντος από εκείνα των υποχρεωτικών προτύπων θα εγκρίνονται μέχρι το 30 %. Το επίπεδο των χορηγούμενων ενισχύσεων για την υπέρβαση των περιβαλλοντικών προτύπων πρέπει να αντιστοιχεί στην επιτευχθείσα βελτίωση του περιβάλλοντος και στην απαραίτητη επένδυση για την επίτευξη αυτής της βελτίωσης.
(15) Σύμφωνα με το παράρτημα του κώδικα ενισχύσεων στη σιδηρουργία, στην περίπτωση ενίσχυσης για την ενθάρρυνση επιχειρήσεων να συμβάλουν στη σημαντική βελτίωση της προστασίας του περιβάλλοντος, ισχύουν τα ακόλουθα:
α) η Επιτροπή θα εξετάσει τις αποφάσεις με τις οποίες επιλέγεται η λύση της αντικατάστασης των υπαρχουσών εγκαταστάσεων ή του υπάρχοντος εξοπλισμού με βάση τα οικονομικά τους στοιχεία και με γνώμονα την προστασία του περιβάλλοντος. Καταρχήν, απόφαση για νέες επενδύσεις οι οποίες θα είχαν ούτως ή άλλως πραγματοποιηθεί για οικονομικούς λόγους ή λόγω της ηλικίας των υπαρχουσών εγκαταστάσεων ή του υπάρχοντος εξοπλισμού (υπόλοιπο χρήσιμης ζωής λιγότερο από 25 %), δεν θα μπορεί να λάβει ενίσχυση·
β) οι επενδυτές οφείλουν να αποδείξουν ότι ελήφθη σαφώς η απόφαση να επιλεγούν υψηλότερα πρότυπα που επιβάλλουν την πραγματοποίηση προσθέτων επενδύσεων·
γ) θα αφαιρούνται δε τα οφέλη που έχουν σχέση με το χαμηλότερο κόστος παραγωγής.
Σχέδιο 1: Τήξη απομετάλλων σε κεντρικό χώρο
(16) Όπως αναγνώρισε η Επιτροπή κατά την κίνηση της διαδικασίας, το υπόψη σχέδιο συμβάλλει στη σημαντική βελτίωση του περιβάλλοντος καθώς μειώνει τις εκπομπές διοξίνης από 50 mg/Nm3 σε 10 mg/Nm3. Ωστόσο, οι κανόνες ορίζουν ότι οι επιλέξιμες δαπάνες πρέπει να περιορίζονται αυστηρά στις πρόσθετες επενδυτικές δαπάνες που απαιτούνται για την επίτευξη περιβαλλοντικών στόχων και ότι αποκλείονται οι γενικές επενδυτικές δαπάνες που δεν συμβάλλουν στην προστασία του περιβάλλοντος. Οι παραγωγικές ανάγκες της επιχείρησης επιβάλλουν ούτως ή άλλως την τήξη των απομετάλλων. Μέρος του αγορασθέντος εξοπλισμού (φλογοκόπτες, πάγκος κοπής, τροφοδότης αερίου και ηλεκτρικού ρεύματος για τις συσκευές κοπής, χειροκίνητη συσκευή με καυστήρα καυσίμου οξυγόνου) δεν προσφέρει αφ' εαυτού περαιτέρω βελτίωση όσον αφορά το περιβάλλον. Αντίθετα, συνιστά απλώς μια νέα μέθοδο παραγωγής της επιχείρησης. Ακόμη και αν η επιχείρηση ισχυρίζεται ότι το κόστος της τήξης των απομετάλλων ανά τόνο είναι υψηλότερο σήμερα εξαιτίας του κόστους του νέου εξοπλισμού, το υψηλότερο αυτό κόστος καθεαυτό δεν δύναται να χρησιμεύσει ως δικαιολογία για να θεωρηθεί παραγωγικός εξοπλισμός επιλέξιμος για περιβαλλοντική ενίσχυση. Συνεπώς, το κόστος του εξοπλισμού κοπής (1829454 ευρώ) δεν δύναται να θεωρηθεί επιλέξιμο για περιβαλλοντική ενίσχυση.
(17) Από την άλλη πλευρά, το κόστος της μονάδας φιλτραρίσματος και ο συλλέκτης αποβλήτων αερίων (649481 ευρώ) μπορούν να θεωρηθούν επιλέξιμα προς ενίσχυση. Ο εξοπλισμός αυτός δεν αντικαθιστά υφιστάμενο εξοπλισμό και αποκλειστικός σκοπός του είναι η μείωση της ρύπανσης. Η επιτευχθείσα μείωση στα επίπεδα εκπομπών διοξίνης μπορεί να θεωρηθεί σημαντική με αποτέλεσμα το κόστος αυτό να είναι επιλέξιμο βάσει των κανόνων για τις ενισχύσεις που βοηθούν τις επιχειρήσεις να βελτιώσουν σημαντικά την προστασία του περιβάλλοντος.
Σχέδιο 2: Επεξεργασία λυματοϊλύος στις υψικαμίνους
(18) Οι αρχές του Βελγίου δήλωσαν αρχικά ότι στόχος των επενδύσεων ήταν η επεξεργασία της λυματοϊλύος των υψικαμίνων για να επαναχρησιμοποιηθεί ως πρώτη ύλη στην παραγωγική διαδικασία και ότι οι φυγοκεντριστήρες επέτρεπαν την αφαίρεση του μεγαλύτερου μέρους του νερού με αποτέλεσμα να συμβάλουν άμεσα στην ανακύκλωση της λυματοϊλύος. Τώρα, όμως, από κοινού με τη Sidmar, υποστηρίζουν ότι ο μόνος σκοπός της επένδυσης ήταν η μεγαλύτερη προστασία του περιβάλλοντος δεδομένου ότι, προ της επένδυσης, η λυματοϊλύς μπορούσε να επαναχρησιμοποιηθεί μόνον με ειδική κατεργασία. Εντούτοις, είναι γεγονός ότι η Sidmar άρχισε να επαναχρησιμοποιεί τη λυματοϊλύ μόνον μετά την ολοκλήρωση της επένδυσης. Προηγουμένως, η λυματοϊλύς διοχετευόταν και αφηνόταν στις δεξαμενές ιλύος των υψικαμίνων όπου μόλυνε το έδαφος. Η παύση της πρακτικής αυτής, η οποία είχε ως συνέπεια τη διείσδυση του υψηλής περιεκτικότητας σε χλώριο νερού από το κανάλι στο έδαφος, οδήγησε σε σημαντική μείωση της περιεκτικότητας του νερού σε χλώριο. Αυτό είχε σαφώς θετικό αντίκτυπο στο περιβάλλον. Ωστόσο, κατά τον υπολογισμό της επιλέξιμης για περιβαλλοντική ενίσχυση δαπάνης, πρέπει να αφαιρεθεί από το επενδυτικό κόστος η αξία των πρώτων υλών τις οποίες η εταιρεία άρχισε να επαναχρησιμοποιεί ως αποτέλεσμα της επένδυσης. Παρά τις επανειλημμένες κρούσεις, συμπεριλαμβανομένης και της αποφάσεως να κινηθεί διαδικασία, όσον αφορά την παροχή πρόσθετων πληροφοριών για τις επιτευχθείσες οικονομίες σε πρώτες ύλες και την αφαίρεσή τους από τις επιλέξιμες δαπάνες, το Βέλγιο δεν ανταποκρίθηκε στο αίτημα αυτό. Ως εκ τούτου, δεν είναι γνωστό ποιο μέρος της επενδυτικής δαπάνης (εάν υπάρχει) είναι επιλέξιμο προς ενίσχυση. Το συμπέρασμα, συνεπώς, είναι ότι οι κοινοποιηθείσες δαπάνες (1115521 ευρώ) δεν προορίζοντο αποκλειστικά για να εξασφαλισθεί πρόσθετη προστασία του περιβάλλοντος με αποτέλεσμα να μην είναι επιλέξιμες για περιβαλλοντική ενίσχυση.
Σχέδιο 3: Επεξεργασία λυματοϊλύος στα χαλυβουργεία
(19) Στην κοινοποίησή τους, οι αρχές του Βελγίου προέβαλαν τα ίδια επιχειρήματα όπως και για το προηγούμενο σχέδιο, ότι δηλαδή σκοπός της επένδυσης ήταν η επαναχρησιμοποίηση της λυματοϊλύος ως πρώτης ύλης. Ωστόσο, κατά τη διάρκεια της διαδικασίας, οι αρχές του Βελγίου από κοινού με τη Sidmar, διευκρίνισαν το μεταγενέστερο ισχυρισμό τους ότι δεν υπήρχαν οικονομίες σε πρώτες ύλες διότι με την επένδυση δεν θα αυξανόταν η χρήση λυματοϊλύος. Αντίθετα με τη λυματοϊλύ των υψικαμίνων, η οποία απλώς πετιόταν ως άχρηστη, η λυματοϊλύς των χαλυβουργείων διοχετευόταν με αντλίες, χωρίς ξήρανση, στους κάδους απόχυσης των μονάδων επίτηξης. Η λυματοϊλύς αυτή περιείχε νερό από το κανάλι, υψηλής περιεκτικότητας σε χλώριο, το οποίο αύξανε τα επίπεδα εκπομπών διοξίνης από τις μονάδες επίτηξης. Με τους νέους φυγοκεντριστήρες, η λυματοϊλύς υπόκειται σε στράγγιση υπό πίεση προτού φορτωθεί, ενώ της προστίθεται υπόγειο νερό αντί νερό του καναλιού. Ως αποτέλεσμα, υπάρχει λιγότερο χλώριο στη διαδικασία επίτηξης και εκπέμπεται λιγότερη διοξίνη. Οι εκπομπές διοξίνης μειώθηκαν από 13 ngTEQ/Nm3 σε περίπου 2,5 ngTEQ/Nm3.
(20) Η ύπαρξη φυγοκεντριστήρων στα χαλυβουργεία δεν επηρεάζει την παραγωγή διότι μετά τη φυγοκέντριση η ίδια ποσότητα λυματοϊλύος διοχετεύεται με αντλίες στη μονάδα επίτηξης όπως όταν η λυματοϊλύς περιείχε νερό από το κανάλι. Συνεπώς, η θέση των αρχών του Βελγίου και της Sidmar, ότι η επένδυση έχει καθαρά περιβαλλοντικό σκοπό και ότι δεν επηρεάζει καθόλου την παραγωγή καθώς και ότι δεν εξοικονομούνται πρώτες ύλες, μπορεί να γίνει δεκτή. Η επένδυση δεν αντικαθιστά κανένα υφιστάμενο εξοπλισμό και η μείωση της ρύπανσης μπορεί να θεωρηθεί σημαντική κατά την έννοια των κανόνων που διέπουν τις ενισχύσεις που βοηθούν τις επιχειρήσεις να βελτιώσουν σημαντικά τις επιδόσεις τους σε σχέση με τα περιβαλλοντικά πρότυπα. Ως εκ τούτου, η επένδυση των 1545963 ευρώ μπορεί να θεωρηθεί επιλέξιμη για περιβαλλοντική ενίσχυση.
VI. ΣΥΜΠΕΡΑΣΜΑ
(21) Από τα ανωτέρω συνάγεται το συμπέρασμα ότι ένα μέρος της κοινοποιηθείσας ενίσχυσης (263454 ευρώ) πληροί όλες τις προϋποθέσεις του κώδικα ενισχύσεων στη χαλυβουργία ως προς το συμβιβάσιμο των περιβαλλοντικών ενισχύσεων. Αυτό αφορά τόσο την επιλεξιμότητα όσο και την ένταση ενίσχυσης, η οποία είναι κατώτερη του ανώτατου ορίου 30 %. Το ποσό της ενίσχυσης αντιστοιχεί στο μέρος της κοινοποιηθείσας ενίσχυσης που αφορά την "τήξη απομετάλλων σε κεντρικό χώρο" (77938 ευρώ) και την κοινοποιηθείσα ενίσχυση για την "επεξεργασία λυματοϊλύος στα χαλυβουργεία" (185516 ευρώ).
(22) Ωστόσο, ένα μέρος της ενίσχυσης, ύψους 353397 ευρώ, δεν πληροί τις απαραίτητες προϋποθέσεις ούτως ώστε να χαρακτηρισθεί επιλέξιμη και συμβιβάσιμη με την κοινή αγορά. Πρόκειται για την ενίσχυση που αφορά το άλλο μέρος του επενδυτικού σχεδίου "κεντρικής τήξεως απομετάλλων" (219534 ευρώ), καθώς και την κοινοποιηθείσα ενίσχυση για την "επεξεργασία λυματοϊλύος στις υψικαμίνους" (133863 ευρώ),
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η ενίσχυση την οποία προτίθεται να χορηγήσει το Βέλγιο στη χαλυβουργική επιχείρηση Sidmar, ύψους 263454 ευρώ, είναι συμβιβάσιμη με την κοινή αγορά. Το ποσό αυτό περιλαμβάνει την κοινοποιηθείσα ενίσχυση για ένα μέρος του επενδυτικού σχεδίου "τήξεως απομετάλλων σε κεντρικό χώρο" (77938 ευρώ) και την κοινοποιηθείσα ενίσχυση για το επενδυτικό σχέδιο "επεξεργασίας λυματοϊλύος στα χαλυβουργεία" (185516 ευρώ).
Άρθρο 2
Η ενίσχυση, ύψους 353397 ευρώ, την οποία προτίθεται να χορηγήσει το Βέλγιο στη χαλυβουργική επιχείρηση Sidmar είναι ασυμβίβαστη με την κοινή αγορά. Το ποσό αυτό περιλαμβάνει την κοινοποιηθείσα ενίσχυση για ένα μέρος του επενδυτικού σχεδίου "τήξεως απομετάλλων σε κεντρικό χώρο" (219534 ευρώ) και την κοινοποιηθείσα ενίσχυση για το επενδυτικό σχέδιο "επεξεργασίας λυματοϊλύος στις υψικαμίνους" (133863 ευρώ).
Ως εκ τούτου, ένα μέρος του προγράμματος ενίσχυσης δεν δύναται να τεθεί σε εφαρμογή.
Άρθρο 3
Το Βέλγιο θα ενημερώσει την Επιτροπή ως προς τα μέτρα τα οποία έλαβε, ώστε να συμμορφωθεί προς την παρούσα απόφαση, εντός δύο μηνών από την κοινοποίησή της.
Άρθρο 4
Η παρούσα απόφαση απευθύνεται στο Βασίλειο του Βελγίου.
Βρυξέλλες, 20 Δεκεμβρίου 2001.

Labels: 1
4
19
20
18
15